АҞӘА, ԥхынҷкәын 18 — Sputnik, Бадраҟ Аҩӡба. Апарламент аҟны "Агәабзиарахьчаразы" азакәан апроект аҩбатәи аԥхьарала ирыдыркылеит ахәаша, ԥхынҷкәын 18 рзы имҩаԥысыз аилатәараҟны.
Адокумент рыдигалеит адепутат Аполлон Гәыргәлиа.
"Сшәыҳәоит азакәан шәыдышәкыларц. 22 шықәса ҵуеит ҳауаажәлар азакәан рымамкәа инхоижьҭеи", — иҳәеит Гәыргәлиа.
Адепутат Саид Ҳаразиа ажәалагала ҟаиҵеит азакәан ахь аԥҳәыс лҽырбгара азин аԥызхуа арҽеира алагалазарц.
"Имиц ахәыҷгьы дуаҩԥсуп. Иара ишьра Иаҳхылаԥшу иҿаԥхьа игәнаҳароуп. Аԥсуа ҳәынҭқарра ари изақәшаҳаҭхом. Аҳәынҭқарра иалнамыршароуп ауаа ргәабзиара шьақәзыргыларц зыхәҭоу аҳақьымцәа ахәыҷқәа ршьуа иҟоу аҭагылазаашьа", — иҳәеит Ҳаразиа.
"Агәабзиарахьчаразы" азакәан апроект азы рыбжьы рҭиит 26-ҩык адепутатцәа, ҩыџьа аҿагылеит, ҩыџьа рыбжьы рымҭиит.